Na mestu sedanje cerkve je pred tem stala manjša cerkev, ki je bila močno poškodovana ob ljubljanskem potresu leta 1895. Zaradi statične neustreznosti so se pod vodstvom takratnega župnika in rojaka Antona Dolinarja odločili za zidavo nove cerkve. Načrt za novo cerkveno ladjo je leta 1897 izdelal arhitekt Anton Jeblinger. Na pravokotno ladjo z dvema stranskima kapelama se navezuje triosminski prezbiterij s kapelo in zakristijo ob strani. Opremo za novo cerkev je izdelal Josip Grošelj iz Selc. Zvonik je ostal od stare cerkve, ki je bil zgrajen leta 1669. Novo cerkev je slovesno blagoslovil knezoškof Anton Bonaventura Jeglič na dan svete Klare, 12. avgusta 1900. V spomin na ta dogodek je v Lučinah vsako leto žegen.